Vasvár Város Képviselő-testülete

**J e g y z ő k ö n y v**

**Vasvár Város Önkormányzata Képviselő-testülete 2016. április 28-án**

**megtartott üléséről.**

**Rendelet:**

 **5**. A szociális és gyermekvédelmi ellátásokról szóló 8/2015. (V.29.) önkormányzati rendelet módosításáról

**Határozatok:**

 **119.** Környezetvédelem helyzetéről szóló tájékoztató elfogadása

 **120.** Ingatlankezelés helyzetéről szóló beszámoló elfogadása

 **121.** Sárközi Temetkezési Bt. pályázatának elfogadása a vasvári köztemetők üzemeltetésére

 **122.** Vasvár, Vérmező utcai 1843/4. hrsz-ú telek eladásának pályázati kiírása

 **123.** MASTER CART Kft. helyiségbérleti szerződésének meg nem hosszabbítása

 **124.** Alkotmány u. 13. I/6. szám alatti önkormányzati lakás lakásbérleti jogviszonyának meghosszabbítása Varga Ágnes kérelmére

 **125.** Békevárosok Szövetségével közösen benyújtandó INTERREG pályázathoz csatlakozás

 **126.** Köztemetésről döntés (Önkormányzati hatósági ügy. Zárt ülés keretében tárgyalva, külön jegyzőkönyvben rögzítve.)

Vasvár Város Képviselő-testülete

**J e g y z ő k ö n y v**

**Készült** Vasvár Város Önkormányzata Képviselő-testülete 2016. április 28-án megtartott üléséről.

**Az ülés helye:** Városháza nagyterme

**Jelen voltak:** Tóth Balázs polgármester, Sejber Mihály alpolgármester, Dr. Pataky Pál, Dr. Fabók Tibor, Unger József és Gergye Rezső képviselők (6 fő)

**Távolmaradását előre bejelentette:** Galambos István tanácsnok

**Tanácskozási joggal jelen voltak:**

 Dr. Ódor Ildikó jegyző,

 Pálláné Dr. Lakics Erika aljegyző,

 Kónya Emília és Varga Zoltán osztályvezetők,

 Simon-Németh Adél a Vasvári Újság felelős szerkesztője,

 Pogács A. Mónika a Vas Népe és a Rábavidék tudósítója.

Po

**Tóth Balázs polgármester** köszöntötte a megjelenteket. Megállapította, hogy a képviselő-testület határozatképes, az ülést megnyitotta. Javasolta a meghívóban szereplő napirend kiegészítését a következő témával:

- Határozat-tervezet köztemetés elrendeléséről

Előadó: TÓTH BALÁZS polgármester

Képviselő-testület a napirend kiegészítésével 6 igen szavazattal – ellenszavazat és tartózkodás nélkül – egyhangúlag egyetértett, majd az alábbi sorrend szerint jóváhagyta azt:

1. Tájékoztató a város környezetvédelmi helyzetéről

Előadó: Dr. ÓDOR ILDIKÓ jegyző

1. Beszámoló az önkormányzati ingatlankezelés helyzetéről

Előadó: Dr. ÓDOR ILDIKÓ jegyző

1. Vasvár Város Önkormányzata Képviselő-testülete ../2016.(..) önkormányzati rendelete a szociális és gyermekvédelmi ellátásokról szóló 8/2015.(V.29.) önkormányzati rendelete módosításáról

Előadó: Dr. ÓDOR ILDIKÓ jegyző

1. FOLYÓ ÜGYEK:
	1. Előterjesztés a vasvári köztemetők fenntartására, üzemeltetésére és a temetkezési kegyeleti közszolgáltatások végzésére kiírt pályázat elbírálásához

Előadó: Dr. ÓDOR ILDIKÓ jegyző

* 1. Előterjesztés a Vasvár, Vérmező utcai 1843/4. hrsz.-ú telek eladásához

Előadó: Dr. ÓDOR ILDIKÓ jegyző

* 1. Előterjesztés Vasvár, Szentmihályfalvi u. 6-8. szám alatti 112 m2 önkormányzati tulajdonú üzlethelyiség bérleti szerződésének meghosszabbítására

Előadó: Dr. ÓDOR ILDIKÓ jegyző

* 1. Előterjesztés a Vasvár, Alkotmány u. 13. I/6. szám alatti önkormányzati lakás, lakásbérleti jogviszonyának meghosszabbításáról

Előadó: Dr. ÓDOR ILDIKÓ jegyző

* 1. Előterjesztés a Békevárosok Szövetségével közösen benyújtandó INTERREG pályázathoz

Előadó: TÓTH BALÁZS polgármester

* 1. Határozat-tervezet köztemetés elrendeléséről

Előadó: TÓTH BALÁZS polgármester

**NAPIREND ELŐTT:**

**Beszámoló a képviselő-testület lejárt határidejű határozatainak végrehajtásáról, a legutóbbi képviselő-testületi ülés óta történt fontosabb intézkedésekről, eseményekről, valamint az átruházott hatáskörben hozott döntésekről**

**Tóth Balázs polgármester** szóbeli kiegészítést tett az írásos anyaghoz. Elmondta, hogy egyeztetést folytatott a Nemzeti Infrastruktúra Fejlesztő Zrt képviselőjével az M9 tervezett útvonaláról. Stratégiai célunk, hogy az út a várost keletről kerülje el, mivel arra van a leendő és növekvő iparterületünk, és ahhoz csatlakozzon. A jelenlegi tervek szerint ez így is lesz. Rossz hír viszont, hogy a Vasvár és Szombathely közti rész megépítésének idejéről egyelőre nincs szó.

**Unger József képviselő** megkérdezte, hogy az M9 nyomvonala egybeesik-e a 8-as főútéval?

**Tóth Balázs polgármester** közölte, hogy a 8-as főút és a Rába közé kerül az M9 nyomvonala. Továbbiakban elmondta, hogy a vasvári központú foglalkoztatási paktum újra indul és 2020-ig terjedő időszakban a munkahely teremtéseket és a képzéseket fokozottan támogatja. Kiemelte, hogy az Oszkói Hegypásztor Kör által létrehozott cukrászműhely gyümölcslé és lekvár készítésével is foglalkozik. Kedden a GYSEV lakossági fórumot tartott a Városháza nagytermében a Szombathely-Zalaszentiván közti vasúthálózat villamosításával kapcsolatban. Május 23-tól teljes vágányzár lesz, vonatpótló autóbuszok fogják szállítani az utasokat, akik hosszabb menetidőre számíthatnak. Megemlítette, hogy a villamosítás mellett peronátépítés is lesz. Komfortosabb lesz a kerékpártároló, valamint padokat is kihelyeznek. Minőségi változás várható.

**Dr. Pataky Pál tanácsnok** örült annak, hogy az orvosi ügyeletet továbbra is a Vas-Oxy Kft fogja működtetni vállalkozási szerződés alapján. Megkérdezte mennyi időre köttetett a szerződés, valamint az ügyeleti autó cseréje mikorra várható?

**Tóth Balázs polgármester** közölte, hogy a vállalkozási szerződést 2 évre kötötte a Vasi Hegyhát Önkormányzati Társulás a Kft-vel, 2016. július 1-től 2018. június 30-ig szól. Az ügyeleti gépkocsi cseréjére szeptemberben kerül sor.

**Sejber Mihály alpolgármester** elmondta, hogy a szombathelyi V. Tóth László festőművész képeivel bővült a békeházi képzőművészeti gyűjtemény. A kiállítást tovább lehetne fejleszteni, ehhez azonban a Béke ház nyitva tartásán is változtatni kellene. Az lenne a legjobb, ha új szervezeti formát tudnának találni ennek a gyűjteménynek.

**Tóth Balázs polgármester** a felvetésre reagálva elmondta, hogy a tervek szerint a múzeummal egy működtetésbe kerül a Tretter ház, amennyiben Dr. Zágorhidi Czigány Balázs visszatér a városba. Több kérdés, hozzászólás nem lévén szavazásra tette fel a szóban kiegészített beszámolót.

Képviselő-testület a kiegészített beszámolót 6 igen szavazattal – ellenszavazat és tartózkodás nélkül - egyhangúlag elfogadta.

1. **napirendi pont:**

**Tájékoztató a város környezetvédelmi helyzetéről**

**Dr. Ódor Ildikó jegyző** szóbeli kiegészítést fűzött a tájékoztatóhoz. Elmondta, a környezetvédelmi törvény előírja az önkormányzatnak, hogy legalább évente egyszer meg kell tárgyalni a város környezetvédelmének helyzetét. Az előterjesztés minden főbb területet érint. A csapadékvíz elvezetése körében nagyobb mennyiségű csapadék esetében jelentkeztek gondok a városban. Pályázati lehetőség nyílt ez évben, melynek keretében, első ütemben a csapadékvíz elvezetés megoldását tervezzük 4 helyen:

- Szentmihályfalvi és Budai N. A. utcák vonatkozásában a Csipkés patakig,

- Csokonai utca (iparteleptől) a Csipkés patakig,

- Hármashegy III. utca nyílt árok,

- Járdányi utca (szakközépiskola előtti szakasz) a Szentkút patakig.

Elmondta, hogy a levegőminőség tekintetében a város jó helyzetben van. A város rendezési tervének, a szabályozási övezeteknek a kialakításánál arra törekszünk, hogy esetleges új út, új zajhatás létesítése a város külső részén nyerjen elhelyezést, ahogyan az iparterület is a város szélén, a lakóterületektől térben elválasztva nyert kialakítást.

A zaj- és rezgésvédelem területét illetően kiemelte, hogy zajmérésekre egyedi esetekben, bejelentésre került sor. Elmondta, hogy a városban a vízvezeték hálózat kiépített. A szennyvízkezelés területén jelentkeznek még gondok. Pályázati forrásból elkészült a csatornahálózat. A zártkerti részeket nem lehetett bevonni, mert a pályázat nem támogatta, továbbá a régi vezetékek rekonstrukcióját sem lehetett megoldani. A talajterhelési díjra vonatkozóan megérkeztek az adatok a VASIVÍZ Zrt-től. Ez alapján kimentek az értesítések, felszólítások a bevallásra. Akik nem kötöttek rá a hálózatra, azoknak az idei évben a talajterhelési díj fizetése alól már nem lehet mentességet adni, kivetésre kerül részükre a díj. A zöldterületek a közmunka révén rendezett képet mutatnak.

**Dr. Fabók Tibor képviselő** a Pénzügyi, Városfejlesztési és Környezetvédelmi Bizottság nevében elfogadásra ajánlotta a tájékoztatót.

**Dr. Pataky Pál tanácsnok** annak a véleményének adott hangot, hogy a Hármashegy III. utcában a csapadékvíz elvezetést zárt rendszerben kellene megoldani, hogy az utcát a nyílt árok ne keskenyítse, mert már így is szűk. Meg kellene vizsgálni mekkora többletköltséggel járna ez. Úgy ítélte meg, hogy alapvetően sokat javult a város tisztasága, egyedül a szelektív hulladékgyűjtő szigetek környékén látott rendezetlenséget, szétszórt szemetet. Véleménye szerint a közmunkások programjába kellene beiktatni e területek rendszeres takarítását. Érdeklődött továbbá az iránt, az érintettek hány %-a nem kötött rá a szennyvízcsatorna hálózatra.

**Dr. Ódor Ildikó jegyző** válaszában kifejtette: Talajterhelési díjat azoknak a háztartásoknak kell fizetni, ahol az ingatlan előtt elhalad a szennyvízcsatorna hálózat, de nem kötöttek rá. Aki nem kötött rá, de számlákkal igazolni tudja, hogy elszállíttatta a szennyvizet, az mentesül a talajterhelési díj alól. A díj mértéke 1200,-Ft/m3. Közölte, arra vonatkozóan, hogy hányan nem kötöttek rá a hálózatra, most pontos információval nem tud szolgálni, de a hivatal kigyűjti az adatokat és utólag meg fogja adni a választ tanácsnok úrnak. Megemlítette, hogy a Ragyogó utca lakosai számára az Alkotmány utca Ragyogó utca közti nagy szintkülönbség drágítja a rákötést. Itt a műszaki megoldás kérdését a képviselő-testületnek napirendre kell tűznie majd.

**Dr. Pataky Pál tanácsnok** megkérdezte, hogy az ívóvíz ellátásban még jelentős mértékben meglévő azbeszt-cement csövek cseréje kinek a feladata?

**Tóth Balázs polgármester** közölte, hogy ez a VASIVÍZ Zrt. feladata ez, aki folyamatosan cseréli ezeket a csöveket. Több kérdés, hozzászólás nem lévén szavazásra tette fel a tájékoztatót.

Képviselő-testület a tájékoztatót 6 igen szavazattal – ellenszavazat és tartózkodás nélkül – egyhangúlag elfogadta, majd meghozta a következő határozatot:

**119/2016.(IV.28.) számú képviselő-testületi határozat:**

Vasvár Város Önkormányzata Képviselő-testülete a város környezetvédelmi helyzetéről szóló tájékoztatót a jegyzőkönyv 1. számú mellékletének megfelelő tartalommal elfogadja.

**Határidő:** azonnal

**Felelős:** Tóth Balázs polgármester

**II. napirendi pont:**

**Beszámoló az önkormányzati ingatlankezelés helyzetéről**

**Tóth Balázs polgármester** szóbeli kiegészítésében kifejtette: Jelentős ingatlan állománnyal, 174 bérlakással rendelkezik az önkormányzat. Ennek kétharmad része szociális, egyharmad része piaci alapon bérbe adott. A lakásállomány hasznosításánál két szempont érvényesül, a szociális és a piaci. A bérbeadásból származó bevétel éves szinten közel 30 mFt. Ennek nagy részét rá is fordítjuk a lakásokra, mivel elég sok a rossz állapotú lakás. Évről évre vannak lakásfelújítások. A legtöbb esetben a tetőt, homlokzatot kell felújítani. Stratégiai cél, hogy ez a nagyságú lakásállomány megmaradjon városfejlesztési szempontból is, hogy az új munkahelyeket létesítő cégeknek is tudjunk segíteni a lakáshoz juttatásban. Új lakások a magánszektorban nem nagyon épülnek. Az önkormányzati tulajdonú lakótelkek elfogynak. Véleménye szerint nem az a cél elsődlegesen, hogy új lakótelkeket alakítsanak ki, hanem jó lenne, ha a meglévő vasvári üres házak újrahasznosítása megtörténne. Hosszú távon, ha lenne rá állami támogatás, az önkormányzat is felvállalhatná üres családi házak megvásárlását, amit a közmunka program keretében lehetne felújítani. Korábban elharapózott a nem fizetés, ami nemcsak a bérlők anyagi nehézségeiből, hanem egy rossz szemléletből is adódott. Az önkormányzat egy szigorúbb, következetes lakásgazdálkodásba kezdett, és a törvény adta lehetőségekkel nagyobb fizetési fegyelemhez kezdte szoktatni a bérlőket. A lakások után fennálló kintlévőség 2012-ig nőtt, majd elkezdett csökkenni. A jelenlegi közel 15 mFt kintlévőségnek körülbelül a fele be nem hajtható tartozás. A nem lakás célú ingatlanok bérbeadása folyamatos bevételt jelent, illetve korábban ingatlan fedezetül szolgált az önkormányzat számára hitelfelvételnél. Örvendetes, hogy most már nem kell hitelt felvennie az önkormányzatnak. Látható, hogy napjainkban a nem lakás célú ingatlanok bérbeadása nem egyszerű. Nem önkormányzati tulajdonú épület egyelőre, de véleménye szerint előbb-utóbb azzá kell, hogy váljon a Tretter kertben az Ezredes-ház. Ár kérdése, meg kell állapodni a Takarékszövetkezet vezetőségével. Az adásvétel után olyan funkciót kellene találni az épületnek, ami eltartaná magát.

**Dr. Fabók Tibor képviselő** elmondta, a Pénzügyi, Városfejlesztési és Környezetvédelmi Bizottság véleménye is az volt, hogy ezt a lakásállományt meg kell tartani, továbbá örvendetes, hogy a kintlévőség csökken. A beszámolót elfogadásra ajánlják.

**Dr. Pataky Pál tanácsnok** elmondta, hogy a Humán Erőforrás Bizottság egyetértett a beszámolóval. Támogatták, hogy a jelenlegi bérlakás állományt meg kell tartani, kivéve a kettő darab 90 m2-es lakást. Egyetértettek a nem fizető bérlőkkel szembeni határozott fellépéssel. A bérlők fizetési fegyelmének javulásához talán az is hozzájárult, hogy sok esetben éltek az 5 év helyetti egy évre történő bérbeadással. Örömmel nyugtázta a bizottság, hogy a bérlakás állományból származó bevétel vissza lett forgatva a bérlakások karbantartására, felújítására, amiből a közmunka program nagy részt vállalt. Annak a véleményének adott hangot, oda kellene hatni a bérlőkre, hogy a környezetüket is igényesebben gondozzák.

A maga részéről egyetértett azzal, hogy a városban található rengeteg üresen álló ingatlant újra funkcióképessé kellene tenni, amíg teljesen le nem romlik az állapotuk, nem válnak életveszélyessé. Ebben az önkormányzatnak is szerepet kellene vállalni.

**Tóth Balázs polgármester** véleménye szerint olyan házakat kellene megvásárolni az önkormányzatnak, ami még felújítással megmenthető, majd bérbe adható. Több kérdés, hozzászólás nem lévén szavazásra tette fel a beszámolót.

Képviselő-testület a beszámolót 6 igen szavazattal – ellenszavazat és tartózkodás nélkül – egyhangúlag elfogadta, majd meghozta a következő határozatot:

**120/2016.(IV.28.) számú képviselő-testületi határozat:**

Vasvár Város Önkormányzata Képviselő-testülete az önkormányzati ingatlankezelés helyzetéről szóló beszámolót a jegyzőkönyv 2. számú mellékletének megfelelő tartalommal elfogadja.

**Határidő:** azonnal

**Felelős:** Tóth Balázs polgármester

**III. napirendi pont:**

**Vasvár Város Önkormányzata Képviselő-testülete ../2016.(..) önkormányzati rendelete a szociális és gyermekvédelmi ellátásokról szóló 8/2015.(V.29.) önkormányzati rendelete módosításáról**

**Dr. Ódor Ildikó jegyző** megerősítette az előterjesztésben leírtakat.

**Dr. Fabók Tibor képviselő** elmondta, hogy a Pénzügyi, Városfejlesztési és Környezetvédelmi Bizottság egyetértett a rendelet-tervezettel.

**Dr. Pataky Pál tanácsnok** a Humán Erőforrás Bizottság nevében elfogadásra ajánlotta a rendelet-tervezetet.

**Tóth Balázs polgármester** kérdés, hozzászólás nem lévén szavazásra tette fel a rendelet-tervezetet.

Képviselő-testület a rendelet-tervezettel 6 igen szavazattal – ellenszavazat és tartózkodás nélkül – egyhangúlag egyetértett, majd megalkotta az alábbi rendeletet:

**Vasvár Város Önkormányzata Képviselő-testülete**

**5/2016.(IV.29.) önkormányzati rendelete**

**a szociális és gyermekvédelmi ellátásokról szóló 8/2015.(V.29.) önkormányzati rendelete módosításáról**

Az elfogadott rendelet a jegyzőkönyvhöz csatolva.

**IV.napirendi pont:**

**FOLYÓ ÜGYEK:**

**1./ Előterjesztés a vasvári köztemetők fenntartására, üzemeltetésére és a temetkezési kegyeleti közszolgáltatások végzésére kiírt pályázat elbírálásához**

**Dr. Ódor Ildikó jegyző** szóbeli kiegészítésében elmondta, hogy 20 évvel ezelőtt vette át a temető üzemeltetését az önkormányzat az egyháztól, mint tulajdonostól. A kismákfai és a nagymákfai köztemető önkormányzati tulajdonú. Már átvételkor sem voltak meg az üzemeltetéshez szükséges feltételek, ezért az önkormányzat pályázatot írt ki tíz évre, amit a Sárközi Temetkezési Bt. nyert el. Ez a szerződés június 30-án lejár, ezért pályázat lett kiírva. Az önkormányzat a pályázatban minden olyan feltételt érvényesített, amit jogszabály kötelezően előír, amit az üzemeltetési tapasztalat alapján elvár. Tavaly óta – polgármester úr és az üzemeltető megállapodása alapján - már bizonyos feladatokat az önkormányzat végez el a temetőben. Ezért változott a díjazás összege is az üzemeltető számára. Legnagyobb költség a hulladékszállítás volt. A hulladékgyűjtés a korábbival szemben konténerbe történik, amit a ZALAISPA Zrt szállít el. Egy pályázó nyújtott csak be pályázatot, a jelenlegi üzemeltető. A Sárközi Temetkezési Bt. pályázata a pályázati kiírásnak, a jogszabályi követelményeknek megfelel. Üzemeltetési díját is az általa végzendő feladatokhoz igazította. Becsatolta a kért dokumentumokat. Javasolta a képviselő-testületnek a pályázat elfogadását, hogy a vasvári köztemetők üzemeltetése 2016. július 1-től folyamatos legyen.

**Tóth Balázs polgármester** elmondta, pozitív visszajelzés van a lakosságtól arra vonatkozóan, hogy az önkormányzat átvette egyes temetői feladatok (pl. fűnyírás, hulladékszállítás) közmunkások általi elvégzését. Hangsúlyozta, az önkormányzatnak folytatni kell a temetői támfal építését, új sírhelyek kialakítását, ami nem kevés pénz. A sírok nyilvántartása, megváltása nagyobb odafigyelést igényel az önkormányzat részéről is. Említést tett a hétvégi vihar általi temetői fa kidőlésről, ami szerencsére most nem okozott nagyobb kárt. Véleménye szerint a többi gesztenyefát is ki kellene vágatni, vagy a lombjukat megritkítani, mert hasonló időjárás esetén milliós károk is keletkezhetnek.

**Dr. Fabók Tibor képviselő** elmondta, hogy a Pénzügyi, Városfejlesztési és Környezetvédelmi Bizottság támogatta a Sárközi Temetkezési Bt. pályázatának elfogadását.

**Tóth Balázs polgármester** több kérdés, hozzászólás nem lévén szavazásra tette fel a Sárközi Temetkezési Bt. pályázatát a vasvári köztemetők fenntartására, üzemeltetésére és a temetkezési kegyeleti közszolgáltatások végzésére vonatkozóan a határozati javaslat szerint.

Képviselő-testület a határozati javaslatot 6 igen szavazattal – ellenszavazat és tartózkodás nélkül – egyhangúlag elfogadta, majd meghozta a következő határozatot:

**121/2016.(IV.28.) számú képviselő-testületi határozat:**

Vasvár Város Önkormányzata Képviselő-testülete a vasvári köztemetők fenntartására, üzemeltetésére és temetkezési kegyeleti közszolgáltatások végzésére meghírdetett nyilvános, egyfordulós pályázati felhívásra beérkezett 1 db ajánlatot átvizsgálta (benyújtó: Sárközi Temetkezési Bt. 9800 Vasvár, Achim u. 17.), azt érvényesnek nyilvánítja és megállapítja, hogy az érvényes ajánlat ár szempontjából nettó 270 000.-Ft/év + 72 900.-Ft/év Áfa = bruttó 342 900.-Ft/év értékben az önkormányzat szempontjából elfogadható.

Vasvár Város Önkormányzata Képviselő-testülete felhatalmazza Tóth Balázs polgármestert, hogy a nyertes pályázóval Sárközi Temetkezési Bt. (9800 Vasvár, Achim u. 17., cégjegyzék száma: 18-06-100966, önálló képviseletre jogosult: Sárközi László üzletvezetésre jogosult tag) a vasvári köztemetők fenntartására, üzemeltetésére és temetkezési kegyeleti közszolgáltatások végzésére vonatkozó kegyeleti közszolgáltatási szerződést a következő feltételek szerződésben történő rögzítésével a pályázati kiírásnak megfelelően aláírja:

* Az üzemeltetési szerződés tárgya:
1. Vasvár, Nagymákfai köztemető (4509. hrsz 2 666 m2)
2. Vasvár, Kismákfai köztemető (2504. hrsz 5 942 m2)
3. Vasvár, József Attila utcai köztemető (504. hrsz 21 713 m2).

(Nem képezi a tárgyat a vasvári 505 és 506. hrsz alatti templom és kápolna, továbbá ezentemplom bejáratával szemközti, egyházi személyek temetkezésére fenntartott, kijelölt terület.)

* Az üzemeltetésre vonatkozó megállapodás 2016. július 01. napjától határozott időre, 10 évre szól. A három köztemető csak együtt pályázható meg!
* A Vasvár, József Attila utcai köztemető a Római Katolikus Egyházközség tulajdonában van.
* Üzemeltető (vállalkozó) feladatai és kötelességei:
* A temetkezési szolgáltatás, illetőleg a temetőben végzett egyéb vállalkozási tevékenységek ellátásának temetői rendjének meghatározása.
* Az üzemeltető köteles más vállalkozók részére a temetkezési szolgáltatás végzését lehetővé tenni, megtartani az egyenlő bánásmód követelményét.
* A temetkezési szolgáltatást végző vállalkozó temetőben végzett tevékenységének összehangolása, koordinálása.
* Biztosítani a ravatalozó és technikai berendezések, tárolók és hűtő, valamint a temető egyéb közcélú létesítményei (infrastruktúra) karbantartását és működtetését.
* A ravatalozó rendszeres takarítása és szükség szerinti fertőtlenítése.
* Gondoskodni a temetőbe kiszállított elhunytak átvételéről, és biztosítani a temető nyitását, zárását.
* A temetők sírhelyeinek értékesítése, nyilvántartások (sírbolt könyv; nyilvántartó könyv; más temetőbe, temetkezési emlékhelyre történő elhelyezésről vezetett nyilvántartás; temetőn, temetkezési emlékhelyen kívüli urnaelhelyezésről vezetett nyilvántartás; előzetes üzemeltetői hozzájárulással végezhető munkákról vezetett nyilvántartás) naprakész, jogszabályban előírt tartalomban történő vezetése és megőrzése.
* A temetőtérkép - a temető-nyilvántartókönyvvel összhangban történő – vezetése.
* A temetői munkák során talált dolgokról, értékekről jegyzőkönyv felvétele és biztonságos megőrzésükről gondoskodás.
* A temetőlátogatók tájékoztatása, felvilágosítása.
* A temetési helyek kijelölése az önkormányzattal történt egyeztetést követően.
* Gondoskodni a temető rendjének betartásáról és betartatásáról.
* Összehangolni a temetői létesítmények, így különösen a ravatalozó használatával kapcsolatos temetkezési szolgáltatói tevékenységeket, szervezési intézkedésekkel elősegíteni a temetés és az urnaelhelyezés zökkenőmentes lefolytatását.
* Halottvizsgálati bizonyítványok megőrzése.
* Munkanapokon teljes munkaidőben ügyfélfogadás, azon kívüli időben készenlét biztosítása.
* A sírhely ügyintézés, sírhelynyitás (sírásás, sírnyitás), visszahantolás, síremlék állítás felügyelete, felújításra történő elszállítás felügyelete, az exhumálás, az erre kijelölt helyen hamvak szórása, a közköltségen történő temetés.
* Üzemeltető a nyilvántartó könyvekbe folyamatos betekintési és ellenőrzési lehetőséget köteles biztosítani a Polgármesteri Hivatal részére.
* Az Egyházakkal és a Polgármesteri Hivatallal együttműködés.
* Illetékes hatóságok részére adatszolgáltatási kötelezettség teljesítése.
* A temető üzemeltetője is köteles a szabályzatban meghatározott, a temetkezési szolgáltatókat terhelő díjakat megfizetni, és a könyvelésében elkülönítetten szerepeltetni.
* Az üzemeltetés, illetőleg a temetkezési szolgáltatás költségeinek megosztása és az önkormányzat által elfogadott számviteli szabályzat alkalmazása.
* Az üzemeltetéssel összefüggő temetkezési adatokról, illetőleg bevételeiről és kiadásairól tájékoztatni évente az önkormányzatot.
* Villamos energiaköltsége fedezése (a temetői vizesblokk épület kivételével)
* Ravatalozó belső javítása, évenkénti festése, meszelése, ravatalozói berendezések, szerelvények javítása, cseréje, a ravatalozóban, hullaházban elhelyezett kellékek és felszerelések karbantartása, meghibásodásuk esetén javításuk elvégeztetése, az ezzel kapcsolatos költségek viselése.
* A biztonságos használatot veszélyeztető sírjelek vagy sírboltok felderítése, a szükséges azonnali (veszélyeztető állapot) megszüntetése és ezek azonnali jelzése a fenntartónak.
* A ravatalozóba kiszállított holttest hűtéséről a ravatalozásig folyamatosan gondoskodnia kell.
* Fenntartó (önkormányzat) feladatai:

Az elhaltak iránti kegyeleti igényeknek megfelelő létesítmények

építése és felújítása, ezen belül:

* ravatalozásra és gyászszertartások lebonyolítására alkalmas ravatalozó a hozzá tartozó mellékhelyiségekkel együtt
* a temetői vizesblokk épület villamos energia költségeinek biztosítása
* a temetők területén lévő vízvételi helyek üzemeltetése, javítása
* vízdíj fizetése
* a temetők és a ravatalozó megközelítéséhez út építése
* a temetők bekerítése, kapukkal való ellátása
* A temetőkben keletkezett hulladék rendszeres gyűjtéséről, elszállításáról való gondoskodás.
* a temetési hely , illetőleg az újraváltás díjának megállapítása
* a temetőfenntartási hozzájárulási díj megállapítása
* A temetői létesítmények, illetve az üzemeltető által biztosított szolgáltatások igénybevételéért a temetkezési szolgáltatók által fizetendő díjak megállapítása.
* A temetési hely felett rendelkezni jogosultat a biztonságos használatot veszélyeztető sírjel vagy sírbolt helyreállítására felszólítani.
* Üzemeltetési szerződésre vonatkozó szempontok:
* A kötendő üzemeltetési szerződés módosítása a két fél közös megegyezésével történhet.
* A szerződő felek a megállapodást 9 hónap felmondási idő mellett egyoldalúan is felmondhatják.

**Felelős:** Tóth Balázs polgármester

**Határidő** 2016. május 15.

**2./ Előterjesztés a Vasvár, Vérmező utcai 1843/4. hrsz.-ú telek eladásához**

**Dr. Fabók Tibor képviselő** elmondta, hogy a Pénzügyi, Városfejlesztési és Környezetvédelmi Bizottság elfogadásra ajánlja a képviselő-testületnek az előterjesztésben szereplő határozati javaslatot.

**Tóth Balázs polgármester** kérdés, hozzászólás nem lévén szavazásra tette fel a határozati javaslatot.

Képviselő-testület a határozati javaslatot 6 igen szavazattal – ellenszavazat és tartózkodás nélkül – egyhangúlag elfogadta, majd meghozta a következő határozatot:

**122/2016.(IV.28.) számú képviselő-testületi határozat:**

Vasvár Város Önkormányzata Képviselő-testülete az 1/1 tulajdoni hányadát képező vasvári 1843/4 hrsz.-ú, 1000 m2 területnagyságú, kivett (beépítetlen terület) művelési ágú, belterületi építési teleknek minősülő földrészletét nyilvános pályázat útján értékesítésre kínálja.

Vasvár Város Önkormányzata Képviselő-testülete felhatalmazza Tóth Balázs polgármestert, hogy az alábbi feltételek megtartásával pályázati felhívást tegyen közzé :

- a pályázat tárgya a vasvári 1843/4 hrsz.-ú, 1000 m2 területnagyságú, kivett (beépítetlen terület) művelési ágú, belterületi építési teleken 1/1 tulajdonjogának értékesítése,

- nyilvános versenytárgyalás útján történik az értékesítés,

- minimum eladási ár nettó 3 800 000.-Ft + Áfa,

- a pályázat nyertese a legmagasabb összegű vételár megfizetésére ajánlatot tevő pályázó lehet.

Vasvár Város Önkormányzata Képviselő-testülete felhatalmazza Tóth Balázs polgármestert, hogy a nyertes pályázóval az adásvételi szerződést aláírja.

**Felelős:** Tóth Balázs polgármester

**Határidő** 2016. május 15.

**3./ Előterjesztés Vasvár, Szentmihályfalvi u. 6-8. szám alatti 112 m2 önkormányzati tulajdonú üzlethelyiség bérleti szerződésének meghosszabbítására**

**Tóth Balázs polgármester** rámutatott: A Master-Cart Irodatechnikai és Kereskedelmi Kft. hosszú ideje, 2014 októbere óta nem fizette a bérleti díjat az önkormányzatnak az általa bérelt Vasvár, Szentmihályfalvi u. 6-8. szám alatti, 112 m2 alapterületű üzlethelyiség után. Így 2016. áprilisig bruttó 3.210.555,-Ft hátralékot halmozott fel. A tavaly év végén vele kötött megállapodást, mely szerint a testület a bérleti díjat 2016. január 1-től 120.000,-Ft+ÁFA összegre mérsékelte a bérleti díj hátralék egyidejű törlesztése mellett, csak néhány hónapig tudta tartani.

**Dr. Fabók Tibor képviselő** elmondta, hogy a Pénzügyi, Városfejlesztési és Környezetvédelmi Bizottság azt a javaslatot alakította ki a testület fele, hogy a Kft bérleti szerződését ne hosszabbítsa meg, figyelemmel a magas tartozásra.

**Tóth Balázs polgármester** kérdés, hozzászólás nem lévén szavazásra tette fel a pénzügyi bizottság javaslatát.

Képviselő-testület a bizottsági javaslattal 6 igen szavazattal – ellenszavazat és tartózkodás nélkül – egyhangúlag egyetértett, majd meghozta a következő határozatot:

**123/2016.(IV.28.) számú képviselő-testületi határozat:**

Vasvár Város Önkormányzata Képviselő-testülete a Master-Cart Irodatechnikai és Kereskedelmi Kft. által bérelt Vasvár, Szentmihályfalvi u. 6-8. szám alatti, összesen 112 m2 alapterületű, önkormányzati tulajdonú üzlethelyiség bérleti szerződését – amely 2016. április 30-án jár le – nem hosszabbítja meg, tekintettel arra, hogy a bérlőnek az üzlethelyiség után 2.527.995,-Ft+ÁFA (682.560,-Ft), összesen 3.210.555,-Ft bérleti díj tartozása van.

**Felelős:** Tóth Balázs polgármester

**Határidő**: azonnal

**4./ Előterjesztés a Vasvár, Alkotmány u. 13. I/6. szám alatti önkormányzati lakás, lakásbérleti jogviszonyának meghosszabbításáról**

**Dr. Pataky Pál tanácsnok** elmondta, hogy a Humán Erőforrás Bizottság 5 évre javasolja meghosszabbítani Varga Ágnes bérlő lakásbérleti jogviszonyát.

**Tóth Balázs polgármester** kérdés, hozzászólás nem lévén szavazásra tette fel a Humán Erőforrás Bizottság javaslatát.

Képviselő-testület a bizottsági javaslattal 6 igen szavazattal – ellenszavazat és tartózkodás nélkül – egyhangúlag egyetértett, majd meghozta a következő határozatot:

**124/2016.(IV.28.) számú képviselő-testületi határozat:**

Vasvár Város Önkormányzata Képviselő-testülete "A lakások és helyiségek bérletére vonatkozó egyes szabályokról" szóló 7/2012.(IV.01.) önkormányzati rendeletének 8.§ (3) bekezdése alapján Varga Ágnes Vasvár, Alkotmány u. 13. I/6. szám alatti, 1+félszoba, összkomfortos, 51 m2 alapterületű, költségalapú – pályázati támogatással épült - bérlakás bérleti jogviszonyát határozott időre, 5 évre meghosszabbítja.

A bérbeadó felhatalmazza a Polgármestert, hogy a bérleti jogviszony meghosszabbítása miatt a bérleti szerződés módosításával kapcsolatos intézkedéseket tegye meg.

Felelős: Tóth Balázs polgármester

Határidő: 2016. május 1.

**5./ Előterjesztés a Békevárosok Szövetségével közösen benyújtandó INTERREG pályázathoz**

**Tóth Balázs polgármester** rámutatott: Vasvár Város Önkormányzata is tagja a Békevárosok Szövetségének. Eddig volt két sikertelen INTERREG pályázat. Most ismét készítettek egyet a portugálok, amelyben támogatásban részesülő partnerként vesz részt városunk. A pályázatból együttműködéseket, találkozókat lehet finanszírozni.

**Dr. Fabók Tibor képviselő** elmondta, hogy a Pénzügyi, Városfejlesztési és Környezetvédelmi Bizottság támogatta a pályázathoz való csatlakozást.

**Tóth Balázs polgármester** kérdés, hozzászólás nem lévén szavazásra tette fel az előterjesztésben található határozati javaslatot.

Képviselő-testület a határozati javaslattal 6 igen szavazattal – ellenszavazat és tartózkodás nélkül – egyhangúlag egyetértett, majd meghozta a következő határozatot:

**125/2016.(IV.28.) számú képviselő-testületi határozat:**

 Vasvár Város Önkormányzata Képviselő-testülete csatlakozik a „Places of Peace Route" elnevezésű Interreg Europe pályázathoz. A pályázatban Vasvár Város Önkormányzata támogatásban részesülő partnerként vesz részt. Vasvár Város Önkormányzata Képviselő-testülete 25.000,- Euronak megfelelő összegű önerőt biztosít 2017., 2018. és 2019. évi költségvetésének fejlesztési előirányzata terhére. Vasvár Város Önkormányzata Képviselő-testülete felhatalmazza Vasvár Város Polgármesterét, hogy a Béke Városok Európai Együttműködése (ENPP) keretén belül benyújtásra kerülő pályázatot aláírja.

Felelős: Tóth Balázs polgármester

Határidő: 2016. május

**6./ Határozat-tervezet köztemetés elrendeléséről**

**Figyelemmel Magyarország helyi önkormányzatairól szóló 2011. évi CLXXXIX. törvény 46. § (2) bekezdés a) pontjára, zárt ülés keretében tárgyalva, külön jegyzőkönyvben rögzítve.**

**NAPIREND UTÁN:**

**Dr. Pataky Pál tanácsnok** jelezte, hogy a Semmelweis u. 17/B. szám alatt van egy romos ingatlan, amit jó lenne, ha megvizsgálna a műszaki osztály életveszélyes-e?

Halottak Napjára a köztemetők üzemeltetője azokra a sírokra, amelyeknek a megváltási ideje lejárt, értesítést helyezett ki. Információt kért arra vonatkozóan mi lett ennek a felmérésnek az eredménye, hány sírhelyet nem váltottak meg újra, így hány sírhely szabadul fel?

**VÁLASZADÁS KORÁBBAN ELHANGZOTT INTERPELLÁCIÓKRA:**

**Gergye Rezső képviselő** a 2016. március 31-i képviselő-testületi ülésen interpellált. Jelezte, hogy az Alkotmány u. 8. szám alatti körház alsó részénél a fa karzat el van korhadva, valamint a Vasvári Szociális és Gyermekjóléti Központ épülete előtti részen álló villanyoszlopot a fenyőfa eltakarja, a közvilágítást leárnyékolja. Észrevételezte továbbá, hogy a Szentmihályfalvi u. 2. szám alatti volt orvosi rendelő előtti fából faragott bagoly lakkozása elmaradt.

Az interpellációkra adott válasz, melyet a Városfejlesztési és Műszaki Osztály adott, a jegyzőkönyvhöz csatolva.

Gergye Rezső képviselő az interpellációkra adott választ elfogadta.

Képviselő-testület az interpellációkra adott választ 6 igen szavazattal – ellenszavazat és tartózkodás nélkül – egyhangúlag elfogadta.

**ÚJ KÉRDÉSEK, INTERPELLÁCIÓK:**

**Gergye Rezső képviselő** megkérdezte, hogy a Kneipp létesítmények közül a rendőrkapitányságnál lévő inhaláló ház miért nincs nyitva, továbbá jelezte, hogy a Csónakázó tavi szigeten lévő Kneipp létesítmény nem működik.

**Tóth Balázs polgármester** elmondta, hogy a Kneipp Egyesülethez tartoztak a létesítmények, de az egyesület megszűnt. A létesítmények az önkormányzat fenntartásában állnak. Amint az időjárás jobbra fordul, megtörténik az inhaláló ház nyitása. A vízcsigát meg kell javíttatni.

**Dr. Fabók Tibor képviselő** jelezte, hogy a Kossuth utcai Óvoda mellett lévő ÁFÉSZ ingatlan támfala omlik a járda felé, ahol folyamatosan kisgyermekek közlekednek. A balesetveszély megszüntetése érdekében helyre kellene állítani.

**Unger József képviselő** észrevételezte, hogy az Alsóárokhegy és Felsőárokhegy utcák elágazását követően, a Felsőárokhegy utcára - ami egy derékszögű törés miatt amúgy is beszűkül – kilóg az út melletti ingatlanokról az élősövény, ami tovább szűkíti az utat. Az ingatlan tulajdonosait meg kellene kérni, nyírják vissza a növényzetet.

**Tóth Balázs polgármester** több tárgy nem lévén az ülést berekesztette.

K.m.e.

 TÓTH BALÁZS Dr. ÓDOR ILDIKÓ

 polgármester jegyző